I sin egenskab af kgl. bygningsinspektør ledede han en række mindre ombygninger af Civiletatens Materialgård, Prinsens Palæ, Odense Slot, Eremitageslottet og de kgl. præsteboliger, men størst betydning havde han som Søetatens bygmester. Derimod kom han ikke i nævneværdig grad til at præge nybyggeriet i København efter branden 1795 og bombardementet 1807. Hans bygninger udmærker sig ved en nøgtern klassicisme renset for ornamenter. Han huskes også for sin rolle i skabelsen af Frihedsstøtten, selvom han formentlig ikke var hovedmanden bag monumentets udformning.